Jiɛth 3
Nhök Kuɔth mi thil pek
1
Ɛ ɣän ram mi ci riɛk
gaak Kuɔth jek.
2
Cɛ ɣä tuɔ̱k raar,
cɛ ɣä naŋ rɛy muɔ̱th
mi thil buay,
3
ɛ thuɔ̱k cɛ rɔ riet ɣä,
duääcɛ ɣä kɛ cäŋ kɛɛliw.
4
Ci ri̱ŋdä kɛnɛ guɔ̱pdä thɔɔt,
kä cɛ cɔ̱wkä töl,
5
Jɛn cɛ ɣä go̱l kɛ ti bɛ̈c bɛ̈ɛ̈c
kɛnɛ rik,
6
Cɛ ɣä jak kä cieŋ rɛy muɔ̱th
ce̱tkɛ nɛy tëë ci li̱w ni wal.
7
Jɛn cɛ ɣä göl rɛc kɛ päny,
kɛ ɣöö /cä rɔ bi bar,
cɛ ɣä yian piny kɛ kuatni,
8
a cäŋ cä wiee bä i̱ göörä luäk,
/cɛ palä liŋ.
9
Cɛ duɔ̱pkä ga̱k kɛ pääm
ti ca kuac,
cɛ dupkä jak kä gɔ̱a̱ŋ gɔa̱a̱ŋ.
10
Jɛn bi̱i̱mɛ ɣä ce̱tdɛ nikɛ lɛt,
kɛnɛ lony mi ci rɔ tɛ̱̈ɛ̱̈.
11
Cɛ ɣä woc dup kä cɛ ɣä
ŋuɔ̱k ni dhoon,
kä cɛ ɣä ba̱ny piny baaŋ.
12
Cɛ bäärɛ ka̱n,
kä lot dɔwdɛ ni ɣä.
13
Cɛ yiɛth ni lɔcdä kɛ dɔw
bäärädɛ.
14
A dɔalkɛ ni ɣä ɛ nɛy diaal,
la butkɛ kɛ mi kɛ̈t kɛ ɣä
kɛ diit ni ciaŋ.
15
Cɛ ma̱a̱th ni ɣä kɛ ti kɛ̈c kɛ̈ɛ̈c,
kä cɛ mi̱eeth ni ɣä kɛ kɔ̱a̱m.
16
Cɛ lɛckä töl kɛ guiy,
kä cɛ ɣä dal rɛy pukä.
17
Cɛ ɣä pën mal,
a cä tɛ̈th lɔaac pa̱l ruëëc.
18
Cua̱ wee i̱, “Ci min ŋa̱a̱thä
kä Kuoth Nhial riaw.”
19
Ɣän cä rikä kɛnɛ ga̱a̱cdä tim,
kɛ bɛ̈c bɛ̈ɛ̈c kɛ cuɔ̱c!
20
Ɣän caarä kɛ,
kä nyuɔnkɛ lɔcdä.
21
Kä min caarä nɛmɛ kɛ lɔcdä,
cuɛ ɣä moc kɛ ŋa̱th.
22
Kɛ nhök Kuɔth Nhial in thil pek,
/kenɛ nɛy ŋuɔk raar,
kɛ ɣöö /ci pälidɛ ikä thuk.
23
La tekɛ thi̱n ni ciaŋ kɛ runwaŋ,
kɛ ɣöö di̱t gɔɔydɛ ɛlɔ̱ŋ.
24
Kä cua̱ wee i̱,
“Kuoth Nhial ɛ duŋdä,
kɛ kui̱c ɛmɔ bä ŋäth ni jɛ.”
25
Kuoth Nhial gɔaaɛ kɛ nɛy
tin ŋa̱thkɛ jɛ,
kɛnɛ ram mi go̱o̱r jɛ.
26
Kä gɔaa ni ɣöö liipi luäk
Kuɔth Nhial bitdä.
27
Kä gɔaa ni ɣöö dee raan
jɛ ŋa̱c ŋuɛɛtädɛ.
28
A jɛ päl rɔ piny
nyuurä bitdä,
kɛ ɣöö ci Kuoth Nhial
ɛ ka̱m jɛ.
29
A jɛ yiɛth nhiamdɛ piny
rɛy tupä,
dɔ̱ŋ bi ŋa̱th ŋot thi̱n.
30
A käm gi̱ekdɛ ram mi pat jɛ,
kä a jɛ nhɔk kuethni.
31
/Ci Kuäär ni Kuoth naath
bi lo̱k amäni cäŋ kɛl,
32
a cäŋ cɛ jiath lɔaac nööŋ,
bɛ tekɛ nhök,
kɛ ɣöö di̱t nhökdɛ
min thil pek,
33
kɛ ɣöö /cɛ raan gui̱c riɛk
kɛnɛ jiath lɔaac.
34
Kɛ ɣöö ba nɛy diaal
tin ca yiɛn,
dɔany kɛ ciök rɛy ɣɔaa,
35
kɛnɛ ɣöö ba cuɔ̱ɔ̱ŋ ran bath,
nhiam Kuɔth in Dit ni Jɛn.
36
Kä ci Kuoth Nhial jɛ nhɔk,
ɛn ɣöö bi raan pen cuɔ̱ɔ̱ŋdɛ.
37
Kä ɛŋa mi ci kɔŋ ruac
kä cua thuɔ̱k
a/ken Kuäär ni Kuoth ɛ lar?
38
/Ciɛ Kuoth in Dit ni Jɛn
la mi gɔaa kɛnɛ mi
jiääk a lat ɔ?
39
Ɛŋu la ram mi tëk a ruac ɔ,
mi dua̱ckɛ jɛ kɛ dueerkɛ?
40
Pa̱lnɛ dupkɔn kä luɔcnɛ
kä Kuoth Nhial!
41
Ka̱mnɛ lo̱ckɔn Kuoth nhial
kɛ pal wanɛ i̱,
42
“Cakɔ duer, cakɔ ji̱ lo̱k
kä /keni kɔ pälikä.
43
“Ci kɛ̈c ɛlɔ̱ŋ a curi
guɔ̱ɔ̱r ni kɔ,
ci kɔ näk a thil nhök.
44
Ci gaŋ ni rɔ kɛ wuɔ̱n,
kɛ ɣöö thilɛ pal mi
bi cop kä ji̱.
45
Kä cikɔ jak kä di̱r jiäkni
kä lökɛ nɛy ɛ döör.
46
“Ci ji̱ tɛ̈ra diaal
rɔ̱ riet nɛy,
47
kɔn cakɔ cuuc kä cakɔ thuɔ̱k.”
48
Ci mer waŋdä lo̱o̱ny ce̱tkɛ kir,
kɛ kui̱ li̱eth nɛɛnikä.
49
“Bi mer waŋdä lo̱o̱ny
a thil lɔ̱a̱ŋ,
50
amäni mi ci Kuoth Nhial guic
ni nhial a cɛ kɔ liɛc.
51
Min cä nɛn cɛ ɣä moc
jiath lɔaac,
kɛ kui̱ li̱eth mään wec diaal.
52
“Ɣän kakɛ ɣä ce̱tnikɛ dit,
ɛ ji̱ tɛ̈rä a thil luɔt.
53
Yuɔr kɛ ɣä rɛy puɔ̱ɔ̱l a tëk,
kä bök kɛ ɣä kɛ pääm.
54
Kä cu pi̱w ɣä buɔny,
cua wee i̱, ‘Ci lia̱a̱ ben.’
55
“Kä cua Kuoth Nhial cɔl
ni rɛy puɔ̱ɔ̱l.
56
Liŋ la̱ŋdä, ‘/Cu ji̱thku kum
kɛ wieedä göörä luäk!’
57
Kä curi ben mëë cä ji̱ cɔl,
kä curi wee i̱, ‘Cu dual!’
58
“Kä curi ɣä ben luäk
Kuäär ni Kuoth,
curi tëkdä kän.
59
Kä ci dueer tin la̱tkɛ
kä ɣä nɛn,
lö Kuoth Nhial guic lukdä.
60
Kä ci pek lo̱kädiɛn kɛ ɣä nɛn,
ca̱a̱p diaal tin la̱tkɛ kä ɣä.
61
“Kä Kuoth Nhial ci kuethnidiɛn
liŋ kɛ ɣä,
tin lät kɛn kɛ kä ɣä.
62
Min lat ji̱ tɛ̈rä jɛ kɛ kui̱dä,
kɛ cäŋ kɛɛliw.
63
Kä guic ta̱a̱diɛn nyuurä
kɛ ta̱a̱diɛn cuŋä,
kɛt kɛn ni ɣä kɛ diit.
64
“Kä kämnikɛ min ro̱ŋ kɛ kɛ
lö Kuoth Nhial,
ce̱tnikɛ lätkiɛn.
65
Mockɛ riɛk,
bi lamdiɛn cu wä kä kɛ.
66
Kä guurikɛ kɛ gak
lö Kuoth Nhial,
kä bikɛ cu dup piny puɔ̱ɔ̱rä.”
